google/wiki40b huggingface dataset:
בית הספר הארצי לכבאות ולהצלה

היסטוריה

בית הספר הארצי לכבאות ולהצלה הוקם בראשית שנת 1979, לאחר מספר ניסיונות לאתר מיקום מתאים הכולל שטח פתוח בסמוך לעיר, שבו אפשר יהיה להתאמן בכיבוי שריפות ובפינוי והצלה של אנשים לכודים.
לאחר חקיקת חוק מערך הכבאות בישראל בשנת 1959, החלה ההתארגנות וקליטת עובדים בשכר ונותר הצורך בהכשרתם לתפקידיהם.
מכיוון שהמשרד הממונה על מערך הכבאות הוא משרד הפנים, הרי שמפקח כבאות ראשי הממונה ישירות על ידי השר, הוא הגורם המקצועי העליון לקביעת דרכי הכשרה ברמות השונות. מכיוון שבשנים הראשונות שלאחר חקיקת חוק הכבאות לא היה בנמצא מרכז הדרכה מסודר ועצמאי ולא התקיים סגל שמתפקידו לעסוק בהדרכה, אומצה על ידי מנהלת הכבאות הראשית ולשכתו, בתאום עם רשויות הכבאות, דרך ייחודית לקיום הכשרות השתלמויות ותרגולים ארציים לכבאים (להוציא מכלל זה אימונים פנים תחנתיים). למשל, לשם קיום קורס להכשרת כבאים חדשים או קורסים מתקדמים, הושכר מקום כגון מכללת בית ברל או בית הפועל החקלאי בבית דגן, הוצא זימון לבעלי כישורים מתאימים ברשויות הכבאות (בתיאום עם הנהלת השירות ומפקדו) ונקבע סגל קורס. מפקד הקורס וסגל המדריכים הנבחר הושאלו זמנית למשרד הפנים לתקופת ההכנה וביצוע הקורס. סגל הקורס התייצב באתר שבו אמור היה להתקיים הקורס, עסק בהכנת החומר (לרבות ביצוע עותקים בהדפסת סטנסילים ידנית), תורגלה ההדרכה והוכנה התשתית הלוגיסטית שכללה תיאום הבאת מכוניות כיבוי ואמצעי תרגול ואימון מרשויות הכבאות ברחבי הארץ. בתום שבועיים של הכנות, החניכים המועמדים לקורס נקלטו באותו אתר מושכר, הקורס בוצע, ולאחר טקסי הסיום סגל ההדרכה ובוגרי הקורס התפזרו חזרה כל אחד למקום עבודתו הקבוע.
בשנת 1974 נעשה ניסיון ראשון להקים "בית ספר לכבאות", ובתאום בין משרד הפנים וצה"ל הוקם מבנה בתוך בסיס צבאי אשר שימש קבע אחראי על המקום מטעם משרד הפנים; הטיפול השוטף במבנה היה באחריות מפקדת הבסיס בו הוקם המבנה. עם זאת, לאורך זמן נוצר קושי בשיתוף הפעולה בין אנשי הבסיס לאנשי מערך הכבאות, וכך המבנה נשאר במתכונתו אך מערך הכבאות עזב. אז חזר מערך הכבאות למתכונתו הישנה, שכללה התארגנות זמנית במקום מושכר יחד עם סיום הקורס ופיזור חזרה לתחנות, וזאת עד לסוף שנת 1978.
בשנת 1979 הוקם בית הספר לכבאות והצלה בחולות ראשון לציון, במקום שהיה אז הרחק מן העיר. כיום נמצא מבנה בית הספר בסמוך אל שכונות מגורים ואל מתחם "הסופרלנד" והפארק העירוני של ראשון לציון, שהוקמו באזור זה לאורך השנים. בשנים האחרונות היו ניסיונות לאתר מקום חלופי להקמת מבנה חדש עבור בית הספר, כגון רמלה ואשקלון.
לאחר השריפה בכרמל (2010) הועברה ביקורת חריפה מטעם ועדת החקירה של מבקר המדינה על המשרד הממונה, על כך שמבנה בית הספר לכבאות הוא מיושן, צפוף, ואינו מתאים לצרכים של מערך הכבאות הארצי. כחודש לאחר מכן החליטה הממשלה להקים בית ספר לכבאות חדש שיוקם בצמוד אל בתי הזיקוק בחיפה.
במקום נמצאת גם אנדרטה לזכרם של הכבאים שנפלו בעת מילוי תפקידם.
ב-3 באוגוסט 2012 נהרג ינון יצחקי ז"ל (55) בעת שפגעה ברכבו הפרטי משאית פגיעה חזיתית לפנות בוקר. ינון יצחקי היה מבכירי מערך הכיבוי הארצי והיה מפקד בית הספר לכבאות והצלה, בהלוויתו השתתפו אלפים כולל בכירי המערך.
ביום הזיכרון בשנת 2013 נערך במקום טקס האזכרה הראשון לזכר הכבאים ולוחמי האש.

קריית הכבאות הארצית

בשנת 2017 החלה הקמת קריית הכבאות הארצית במקום. במקביל נבחנת אפשרות להקמת בית ספר לכבאות נוסף באזור מפרץ חיפה.
מיניות ביהדות

יהדות, כדת העוסקת במכלול חייו של האדם, מקדישה מקום לא מבוטל לנושאי מיניות. מצוות אחדות עוסקות בנושא זה, ובהן מצוות עשה ומצוות לא תעשה. למצוות אלה, כמו ליתר המצוות, מוקדש דיון נרחב בתלמוד ובספרי הלכה מאוחרים יותר. סיפורי המקרא כוללים סיפורים אחדים המציגים מגוון התנהגויות מיניות, והתלמוד, כמו גם מדרשים, מוסיפים עליהם שלל סיפורים משלהם.

כינויים ליחסי מין

על פי רוב, יחסי מין מכונים בתורה בלשון ביאה, למשל, "וַתֹּאמֶר הַבְּכִירָה אֶל הַצְּעִירָה אָבִינוּ זָקֵן, וְאִישׁ אֵין בָּאָרֶץ לָבוֹא עָלֵינוּ כְּדֶרֶךְ כָּל הָאָרֶץ" (ספר בראשית, פרק י"ט, פסוק ל"א). כינוי נוסף ליחסי אישות במקרא הוא ידיעה, למשל, "וְהָאָדָם יָדַע אֶת-חַוָּה אִשְׁתּוֹ" (ספר בראשית, פרק ד', פסוק א'). הרמב"ן מסביר שידיעה מהותה הבנת עניין חיצוני וקירובו אל השכל, וגם הביאה, לפי התורה, מבטאת קרבה של שני אנשים מבחינה גופנית, רוחנית ונפשית. גם המילה שכיבה הושאלה לתיאור יחסי מין בתורה, במיוחד יחסים כפויים, כמו במקרה של שכם ודינה שעליו סופר: "וַיִּשְׁכַּב אֹתָהּ, וַיְעַנֶּהָ" (ספר בראשית, פרק ל"ד, פסוק ב'), או אצל אבימלך מלך גרר: " כִּמְעַט שָׁכַב אַחַד הָעָם אֶת אִשְׁתֶּךָ" (ספר בראשית, פרק כ"ו, פסוק י'). השורש ש.ג.ל להטיותיו, שמשמעותו הזדווגות, נחשב לשלילי, ועל כן בחלק מאזכוריו, השורש מופיע אך בגרסת הכתיב, ואילו בגרסת הקרי משתנה המילה ללשון משכב.

היחס למיניות ביהדות

בניגוד לתפיסה המקובלת בנצרות הקתולית של גן עדן כמקום אידיאלי, לפיה אין בו יחסי מין, לפי השקפת חז"ל אדם וחוה קיימו יחסי מין בגן עדן. לפי חז"ל ישנה הכרה שלמרות צידו השלילי של יצר המין, העשוי להביא לחטאים שונים על רקע מיני, יש בו צורך לקיום העולם. עם זאת ישנו ביטוי מסוים לפרישות ביחס לקיום יחסי מין בקרב יחידי סגולה.
התפישה הרווחת בחז"ל היא תפישה דואליסטית של שני יצרים המצויים באדם, היצר הטוב והיצר הרע. היצר הרע מזוהה לרוב – אף כי לא תמיד - עם היצר המיני.
בסיפור תלמודי מפורסם (יומא סט ע"ב) מסופר שיצר הרע המסית בני אדם לעבוד עבודה זרה בטל מן העולם בימי שיבת ציון, ואתו בטל גם יצר המין, אולם לאחר שנענתה תפילתם של ישראל להשבתו (עקב חשש להפסקת קיום העולם כתוצאה מהפסקת פרייה ורבייה) הוחזר יצר זה, אם כי עוצמתו הוחלשה.
מדרש ידוע אחר (בראשית רבה פרשה ט) מוסר רעיון דומה:
הנה טוב מאוד - זה יצר טוב, והנה טוב מאוד - זה יצר הרע. וכי יצר הרע טוב מאוד הוא? אתמהא!, אלא שאלולי יצר הרע לא בנה אדם בית ולא נשא אשה ולא הוליד בנים.
להלכה, הרמב"ם מציג גישה מורכבת למעשה המיני - מתירה מחד ומסתייגת מאידך:
אשתו של אדם, מותרת היא לו; לפיכך כל מה שאדם רוצה לעשות באשתו, עושה - בועל בכל עת שירצה, ומנשק בכל אבר שירצה, ובא עליה בין כדרכה, בין שלא כדרכה, בין דרך איברים.  ואף על פי כן, מידת חסידות שלא יקל אדם את ראשו לכך, ושיקדש עצמו בשעת תשמיש, כמו שביארנו בהלכות דעות; ולא יסור מדרך העולם ומנהגו, שאין דבר זה אלא כדי לפרות ולרבות.
אין דעת חכמים נוחה ממי שהוא מרבה בתשמיש המיטה, ויהיה מצוי אצל אשתו תמיד כתרנגול; ופגום הוא עד מאוד, ומעשה בורים.  אלא כל הממעט בתשמיש, משובח:  והוא, שלא יבטל עונה אלא מדעת אשתו.
— משנה תורה, הלכות איסורי ביאה פרק כא
חרב וולאס

חרב וולאס (באנגלית: Wallace Sword) היא חרב עתיקה מסוג קלאימור המיוחסת לויליאם וולאס, הגיבור הלאומי של סקוטלנד שהוביל את תנועת ההתנגדות הסקוטית נגד ממלכת אנגליה במהלך מלחמת העצמאות הסקוטית. על פי המסורת הסקוטית, שימשה החרב את וולאס במהלך קרב גשר סטירלינג בשנת 1297 ובקרב פולקירק בשנת 1298.

תיאור החרב

אורכה הכולל של החרב (כולל הניצב) 163 ס"מ, ואורך הלהב 132 ס"מ. עובי הלהב משתנה בין 5.7 ס"מ בבסיסו, ל - 1.9 ס"מ בקצהו. משקל החרב 2.9 ק"ג.

היסטוריה

על פי המסורת הסקוטית, לאחר הוצאתו להורג של וולאס בשנת 1305, סר ג'ון דה מנטיית', מושל טירת דמבארטון קיבל לידיו את החרב. אין תעוד למסורת זו. בשנת 1505, 200 שנים לאחר מכן, ישנו תעוד לכך שג'יימס הרביעי, מלך סקוטלנד רכש נדן חדש המצופה משי בעלות של 26 שילינג עבור "חרב וולאס".
התיעוד הבא המזכיר את החרב הוא משנת 1875, במכתב מאת משרד המלחמה הבריטי המציין שהחרב הועברה בשנת 1825 למצודת לונדון לתיקונים, ובמהלכם הורה ארתור ולסלי, הדוכס הראשון מוולינגטון לד"ר סמיואל מייריק לבדוק את החרב.
ד"ר מייריק היה מומחה לבדיקת חרבות עתיקות. מייריק קיבל לידיו את הנדן בלבד ובדק אותו, וקבע כי הנדן מקורו במאה ה-16 (כאמור, זה אכן תקופת יצירת הנדן). 
ב-15 באוקטובר 1888 הורה מזכיר משרד המלחמה להעביר את החרב לאנדרטת וולאס.
מוחמדו ג'ייטה

ביוגרפיה

ג'ייטה נולד בפנטין, פרבר של פריז בצרפת, בן לאב סנגלי ואם מגמביה. הוא למד באקדמיית הספורט הצרפתית INSEP.

קריירת מועדונים

ב-2012 החל לשחק במועדון הכדורסל בולון-סור-מר מהליגה השנייה בצרפת. הוא סיים את העונה עם ממוצעים של 16.2 נקודות (מלך הסלים של הליגה), 9.7 ריבאונדים (מקום שני בליגה) למשחק ומדד יעילות משוקלל של 21.1 נקודות (מקום שני בליגה). בתום העונה נבחר ל-MVP של הליגה.
ביולי 2013 חתם על חוזה בקבוצת נאנטר מהליגה הראשונה בצרפת. בעונת 2013/2014 רשם ממוצע של 6.7 נקודות ו-4.1 ריבאונדים בממוצע למשחק. הוא זכה עם נאנטר בגביע הצרפתי. בעונת 2014/2015 קלע בממוצע 12.1 נקודות וקטף 6.5 ריבאונדים למשחק. הוא זכה עם נאנטר ביורוצ'לנג'. את עונת 2015/2016 סיים עם ממוצע של 12.6 נקודות ו-8.1 ריבאונדים. ביולי 2016 עבר לשחק בקבוצת שטרסבורג IG ושנה אחר כך עבר ללימוז'. ב-2018 עבר לשחק באוקסיליום טורינו האיטלקית.

קריירה בנבחרות צרפת

ג'ייטה היה חבר בסגל נבחרת הקדטים של צרפת לאליפות אירופה לקדטים עד גיל 16 ב-2010. הוא קלע באליפות 7 נקודות בממוצע וקטף 6.1 ריבאונדים. ב-2011 היה חבר בסגל נבחרת הנוער של צרפת לאליפות אירופה עד גיל 18. הוא קלע באליפות 11.7 נקודות בממוצע למשחק ולקח 9.8 ריבאונדים (רביעי באליפות). באליפות אירופה לנוער עד גיל 18 ב-2012 רשם 16.6 נקודות (רביעי בטורניר) ו-11.6 ריבאונדים למשחק (ראשון בטורניר). ב-2013 השתתף באליפות אירופה לעתודה עד גיל 20, הוא קלע 12 נקודות וקטף 7.8 ריבאונדים בממוצע למשחק. ב-2014 שיחק באליפות אירופה לעתודה עד גיל 20, הוא רשם 11.7 נקודות ו-8.6 ריבאונדים למשחק.
הוא נכלל בסגל נבחרת צרפת הבוגרת לאליפות אירופה בכדורסל 2015.
פרסטו

תקציר העלילה

הסרט מתרחש במופע וודוויל, שם קוסם מנסה לבצע קסם עם ארנבו שאינו מוכן לשתף איתו פעולה ולצאת מכובעו. הארנב לא מוכן לשתף פעולה בגלל שהוא רעב כי הוא לא קיבל את הגזר שלו.

הפקה

סרט זה הוא סרט הבכורה של דאג סוויטלנד. דאג סוויטלנד עשה את הקול בסרט ללא דיאלוג משחק בין שתי הדמויות. הוא התחיל את ההפקה של הסרט בתחילת שנת 2007, ולבסוף סיים אותו במאי 2008. הסרט מבוסס על קריקטורות קלסיות רבות, בניהן "טום וג'רי" ו"לוני טונס". עיצוב הדמויות בסרט התבססו על ויליאם פאוול.
הרעיון של הסרט היה להציג קוסם שסובל מפחד במה, דבר שהשוואה דאג סוויטלנד לעלילה של הסרט "כוכב נולד" משנת 1937.
בשביל ליצור את הסביבה הרשמית והטובה ביותר, צפו יוצרי הסרט בבית האופרה המלכותית שבלונדון, בבית האופרה גרנייה שבצרפת, ובמופעי וודוויל.
כדי לחסוך זמן עבודה, רוב האנשים שמופיעים בקהל הם מן הסרט "רטטוי", בנוסף גופו של הקוסם מהצוואר למטה הוא גופו של טאלון, עורך הדין של סקינר מהסרט "רטטוי".

הפצה

הסרט הוקרן לראשונה בפסטיבל סרטי האנימציה הבינלאומי באנסי ב-10 ביוני 2008, ולאחר מכן באותה שנה בארצות הברית ב-27 ביוני לפני הקרנת סרט האנימציה של חברת וולט דיסני ופיקסאר "וול-E". בשנת 2008 הסרט נכלל בסדרת הסרטים "Animation Show of Shows". בשנת 2012 הופץ הסרט באוסף הסרטים הקצרים של פיקסאר, חלק 2. 
בישראל הסרט הוקרן לראשונה ב-3 ביולי 2008 גם לפני הקרנת הסרט "וול-E".

ביקורות

הסרט קיבל ביקורות חיוביות. מגזין "If" אמר על הסרט "זוכה דרך ודרך". סוכנות הידיעות האמריקאית "Associated Press" אמרה שהסרט הוא "מתאבן מענג וקריקטורי". טלוויזית ניו זילנד אמרה שלמרות שהסרט "וול-E" הוא סרט מענג בעל סיפור מדהים, הסרט "פרסטו" כמעט גנב את כל התהילה. עיתון "Kalamazoo Gazette" קרא לסרטון מצחיק, ותיאר אותו כגרסה יוקרתית של באגס באני. 
הסרט היה מועמד לפרס אנני לסרט הקצר הטוב ביותר. בנוסף הסרט היה מועמד לפרס אוסקר לסרט המונפש הקצר הטוב ביותר, אך הפסיד אותו לסרט "The House of Small Cubes".
מאיר נחמד

קורות חיים

נולד ב-19 במרץ 1876 (כ"ג באדר ה'תרל"ו) בחלב שבסוריה לכדום ולרב חיים נחמד. סבו, הרב שלמה נחמד שימש כרבה הראשי של חלב. בצעירותו התחנך ולמד אצל הרב עזרא חמווי, ובסיום לימודיו הוסמך להוראה ונמנה עם רבני העיר.
נישא לשרה סיטון-דבח, וכבר בצעירותו החל לעסוק בפעילות ציבורית ושימש במשך תקופה כמורה בבית הספר של כל ישראל חברים בעיר. בהמשך ייסד יחד עם אליהו יוסף שמאע והרב רפאל שלמה לניאדו את חברת "צדקה ומרפא" שסייעה לחולים ולעניים. במסגרת החברה ייסד יחד עם הנ"ל בית חולים יהודי שסייע לאלפי משפחות, וניהל אותו במשך עשרות שנים. כן שימש כחבר בוועד התרבות של הקהילה, חבר באגודת בני ברית, יו"ר וועד העלייה, סוכן ומנהל קרן קיימת לישראל וקרן היסוד בחלב ובשנות מלחמת העולם הראשונה כחבר בוועד ההגירה.
במסגרת מחקריו, שעסקו בין היתר בהתיישבות הקדומה של יהודים בחלב ובבתי הכנסת העתיקים שבעיר, כתב מאמרים בעיתונים שונים, בהם הארץ, דואר היום ו"העולם". כן שימש כסוכן החרות בחלב, וכתב מאמרים תורניים בהמאסף של הרב בן ציון קואינקה.
שימש מספר פעמים כציר בקונגרס הציוני מטעם יהדות סוריה, סייע רבות לעליות הנוער, ויצא לשם כך לשליחויות לארצות שכנות.
בשנת 1934 (ה'תרצ"ד) עלה לישראל והשתכן בתל אביב.
הלך לעולמו ב-28 במאי 1943 (כ"ג באייר ה'תש"ג) ונקבר בהר הזיתים בירושלים.
כולנו חברים נ נח

מטרות המפלגה

מטרות המפלגה, על פי הנרשם אצל רשם המפלגות, הן אמונה, ביטחון, שמחה, וכן שלום ואחדות בין אזרחי מדינת ישראל ב"דרך ישראל סבא". 

בראיון לכיכר השבת אמר משה ינאי, מראשי המפלגה: 
"הכוונה שלנו לעשות את שלנו בלי לחשוב מה יהיה ומה נרוויח, אנחנו ניתן דרך מתוקנת לכל העם, נעשה 'תיקון', נעשה את שלנו והקב"ה יהיה בעזרנו"

לגבי נטייתם הפוליטית אמר: 
"אנחנו לא שמאל ולא ימין אלא כל דבר לגופו, הולכים עם האמת. אנחנו לא גזענים ולא נגד אף אחד, אלא הולכים בדרך שלנו. הרוח של הרב אודסר, שגילה את הפתק 'נ נח נחמ נחמן מאומן' נמצאת איתנו למרות שהוא הסתלק לעולמו".
"עוד אין לנו קמפיין מגובש, אמרנו נשליך יהבנו אל ה', עכשיו נצטרך להתחיל לחשוב ברצינות על כל העניין, ולהתארגן לבחירות"
— מפלגה חדשה נולדה באתר כיכר השבת
בראש הרשימה לכנסת ה-19 עמד שרון קנאפו, ובהמשך הרשימה (מס' 10) נמצא אהוד אריאל בנו של הזמר מאיר אריאל.
כמה מאנשי המפלגה נסעו בזמן מבצע עמוד ענן לאשדוד ולאשקלון שהיו תחת איום טילים כדי לשמח את האזרחים והחיילים.
בבחירות לכנסת ה-20 עמד בראש הרשימה מאור מלין.
בבחירות לכנסת ה-21 במרץ 2019 עמד בראש הרשימה אילן ברונסון. הפעם הוגשה הרשימה בשם "נ נח- הרשימה הממלכתית-תרימו את הראש" אך שוב לא עברה את אחוז החסימה.
לקראת הבחירות לכנסת העשרים ושתיים שיתקיימו בספטמבר 2019 שימשה המפלגה כמפלגת מדף עבור רשימת "עוצמה כלכלית" שאינה קשורה למפלגה המקורית.

מקור שם המפלגה

שם המפלגה כולל את קיצור הסיסמה המזוהה עם הרב ישראל דב אודסר, נ נח נחמ נחמן מאומן. ו"כולנו חברים", מקורו במשפט שאמר הרב ישראל אודסר בראיון לערוץ 1: "כל החסידים גדולים וקטנים, אין גדולים ואין קטנים, כולנו חברים".
בעת הקמת מפלגת "כולנו" של משה כחלון, היה חשש כי מפלגתו תיקלע לבעיה היות ששם המפלגה המוצע היה דומה למפלגה קיימת. על אף זאת, מפלגתו של כחלון נרשמה ללא התנגדויות.
יצע

יצע (בלועזית: תאלוּס, Thallus) הוא גוף צמחי שאין בו התמיינות לשורש ולנצר.
אולג ורניאייב

קורות חייו

ורניאייב נולד בדונייצק והתחנך בעיר, במוסד הציבורי לרפואה ולחינוך גופני וספורט. נכון ל-2015 הוא מתגורר בקייב, ומתאמן בהדרכת גנדי סארטינסקי. 
באוניברסיאדת שנג'ן (2011) העפיל לגמר הגברים בתרגיל הקפיצות וסיים שביעי בתוצאה של 15.262 נקודות ובמקום חמישי בתחרות הקבוצתית. באליפות העולם בהתעמלות באותה השנה ביחד עם ניקולאי קוקסֵנקוב, ויטאלי נאקונאֵצ'ני, אולג סטֵפקו, איגור ראדיבילוב ורומן זוֹזוּילה, סיים במקום חמישי בתחרות הקבוצתית.

סגן אלוף אירופה

באליפות אירופה במונפלייה (2012) זכה במדליית כסף בתרגיל על המקבילים, עם ציון של 15.66 נק', הפרש של עשירית נקודה ממרסל נויֵן, ובמקום חמישי בתחרות הקבוצתית. 
במשחקים האולימפיים בלונדון 2012 ייצג את אוקראינה בנבחרת הלאומית לצד ניקולאי קוקסֵנקוב, ויטאלי נאקונאֵצ'ני, אולג סטֵפקו ואיגור ראדיבילוב. לאחר תחרות מותחת נראה היה שזכו במדליית הארד, אלא שנבחרת יפן ערערה על תרגילה האחרון בסוס הסמוכות, זכתה לשיפור ציונה בשבע עשיריות, עלתה למקום השני בתחרות ודחקה את נבחרות בריטניה ואוקראינה למקומות השלישי והרביעי בהתאמה, כשהפרש הנקודות בין שני המקומות עומד על פחות משתי עשיריות. בקרב-רב סיים במקום האחד-עשר.      
באליפות אירופה בהתעמלות במוסקבה (2013) זכה במדליית הארד בקרב-רב. באותה השנה באוניברסיאדה הוביל את נבחרת אוקראינה שמנתה את פֵטרו פאקניוק, איגור ראדיבילוב, מקסים סֵמיאנקיב ואולג סטֵפקו, לזכייה במדליית הכסף. בקרב-רב זכה במדליית הארד יחד עם דויד בֵלייַבסקי ובמדליית הארד עבור תרגילו על המקבילים.

אלוף אירופה ואלוף עולם

באליפות אירופה בהתעמלות מכשירים בסופיה (2014), זכה במדליית הזהב עבור תרגילו על המקבילים עם ציון 15.966. כמו כן, זכה במדליות ארד עם נבחרת אוקראינה ועבור תרגילו על שולחן הקפיצות. מאוחר יותר באותה השנה, זכה במדליית הזהב באליפות העולם בנאנינג שבגואנגשי, סין. תקרית מצערת הפריעה את השמחה כשבחלוקת המדליות נוגן ההמנון של אוזבקיסטן במקום זה של אוקראינה. תקרית זו התרחשה על רקע מלחמת האזרחים באוקראינה והבחירות לראדה העליונה (הפרלמנט האוקראיני). את שנת 2014 סיים בפציעה קשה, שבעקבותיה נאלץ לעבור טיפולים ואף ניתוח בקרסול. חלק מטיפוליו וחלק מהייעוץ הרפואי המקצועי נעשה בישראל.
באליפות אירופה בהתעמלות מכשירים במונפלייה (2015), הוכיח את החלמתו הזריזה עם זכייתו בקרב-רב עם ציון 89.582, כשהוא גובר על האלוף דאשתקד דויד בלייבסקי, שנותר עם מדליית הכסף. כמו כן, זכה ורניאייב במדליית הזהב עבור תרגילו על המקבילים עם ציון 15.866.
במשחקים האירופיים שנערכו באותה השנה, זכה עם נבחרת אוקראינה במדליית הכסף, אחרי רוסיה. ורניאייב העפיל לתחרויות הגמר בכל המכשירים, זכה במדליות זהב בקרב-רב עם ציון 90.322 ועבור תרגילו על שולחן הקפיצות עם ציון 15.266. סיים שישי בתרגיל הקרקע וחמישי על סוס הסמוכות, המקבילים, והמתח.
גם באליפות אירופה בשנת 2017 הוא זכה בקרב רב (ארתור דלאלויאן נותר במקום השני).

אלוף אולימפי

באולימפיאדת ריו דה ז'ניירו (2016), לאחר הופעות מרשימות בגמר הנבחרות אליו העפיל עם נבחרת אוקראינה, ובו קיבל ציון 15.900 עבור תרגילו על המקבילים, כמו גם הופעתו בתחרות הקרב-רב בציון הגבוה ביותר עבור תרגילו על המכשיר 16.100, הגיע לתחרויות הגמר בשולחן הקפיצות, המקבילים והמתח. אומנם ניכר שהתקשה בכולן ולא הצליח לשחזר את ביצועיו הקודמים, אף על פי כן לא עמדו לו המתחרים מולו והוא זכה במדליית הזהב עבור התרגיל שביצע על המקבילים עם ניקוד של 16.041. בתחרות קרב-רב זכה במדליית כסף, בעוד קוהיי אוצ'ימורה זוכה בזהב עם ניקוד גבוה ממנו ב-99 אלפיות בלבד. בשולחן הקפיצות סיים חמישי ובמתח שמיני.
בוריס ג'ורדן

בוריס ג'ורדן (ברוסית: Борис Алексеевич Йордан; נולד ב-2 ביוני 1966) הוא איש עסקים אמריקאי ממוצא רוסי.

ביוגרפיה

ג'ורדן, אמריקאי ממוצא רוסי, סייע לממשלת רוסיה בעת המעבר של רוסיה לקפיטליזם בראשית שנות ה-90 של המאה ה-20. הוא סייע בהשקת שוק ההון הרוסי ובהפרטת נכסי המדינה. 
בין השנים 1992–1995, היה בוריס ג'ורדן מנכ"ל השלוחה במוסקבה של בנק ההשקעות האמריקאי CS פירסט בוסטון , ובשל מעורבותו העמוקה בכינון השוק הרוסי, הפך הבנק בתקופת כהונתו לבנק ההשקעות המוביל ברוסיה, שעסק בהפרטה, מימון חברות ומסחר בניירות ערך.
ב-1995 נמנה עם מייסדי קבוצת רנסאנס קפיטל השקעות, יחד עם שותף ניו זילנדי בשם סטיבן ג'נינגס. הוא גם הנשיא והמנכ"ל של ספוטניק גרופ בע"מ, שהוקמה בשנת 1998. ספוטניק היא חברת אחזקות מגוונת, המשמשת לניהול קופות וקרנות הון זר מהגדולות ביותר שהושקעו ברוסיה.
מאוחר יותר התמנה למנכ"ל גזפרום מדיה, חטיבת המדיה של גזפרום; ועם השתלטותה של גזפרום ב-2001 על ערוץ הטלוויזיה NTV של האוליגרך היהודי-רוסי ולדימיר גוסינסקי, מהלך שנטען בידי גוסינסקי כי נכפה עליו בידי גורמי שלטון רוסיים, היה ג'ורדן למנכ"ל רשת זו. לבסוף אולץ גם הוא להתפטר בשנת 2003 בשל לחצים פוליטיים.
לותר, מלך צרפת

חייו

לותר נולד בעיר לאן שבצפון צרפת, ללואי הרביעי מלך פרנקיה המערבית, מאשתו גרברג מסקסוניה. אחרי מות אביו הוכתר למלך פרנקיה המערבית בכנסיית סנט רמי שבעיר ריימס (12 בנובמבר 954). היות שהיה בן שלוש עשרה שנה בלבד, איג הגדול דוכס הפרנקים ורוזן פריז, שהיה מתנגדו של לואי הרביעי, התמנה לשמש כאפוטרופוס לנחלותיו של המלך הצעיר. לותר נשא לאישה את אמה, בתו של לותאר השני, מלך איטליה, שילדה לו בן בשם לואי שירש את כתרו אחרי מותו.
בתחילת מלכותו היה עסוק במלחמות בוסאלים שלו, ובמיוחד בדוכס נורמנדיה. ב-955 לותר ואיג הגדול כבשו את פואטייה אחרי שהטילו עליה מצור. ב-956 מת איג הגדול, והיות שלותר היה בן חמש עשרה שנה בלבד, דודו מצד אמו, ברונו ארכיבישוף קלן שימש לו כאפוטרופוס. לותר, ששימש כמתווך בין בניו של איג הגדול, איג קאפה ואנרי, העניק לאיג קאפה את התואר רוזן פריז ודוכס הפרנקים, ולאנרי את דוכסות בורגונדיה.
ב-962 מת בלדווין השלישי שהיה רוזן פלנדריה בשיתוף עם אביו ארנולף הראשון. ב-965 עם מות ארנולף הראשון, לותר פלש לפלנדריה וכבש ערים רבות, אבל לבסוף נאלץ לסגת בגלל התנגדות מצד תומכיו של ארנולף השני, דוכס פלנדריה (שהיה נכדו של ארנולף הראשון). אולם, הערים אראס ודואה נשארו בידיו של לותר.
באביב 978 ניסה את כוחו בהתקפת פתע על חבל לורן, וכמעט לקח בשבי את אוטו השני, קיסר האימפריה הרומית הקדושה. בסתיו של אותה שנה פלש אוטו השני לצרפת, התקדם לעבר פריז והחריב את כל מה שנקרה על דרכו, אך לא הצליח לכבוש את העיר ונסוג תוך אבידות כבדות. ב-980 נחתם הסכם שלום בין הצדדים. המלך לותר ניסה את כוחו נגד איג קאפה, אך ללא הצלחה. ב-986 נפטר המלך לותר, ובנו לואי ירש את כתר פרנקיה המערבית בשם לואי החמישי.
אדולף קוהנר

חייו

קוהנר היה בין בעלי האחוזות והתעשיינים הגדולים בהונגריה אחד המשכילים והמלומדים ביותר. הוא היה דמות רב-צדדית ועסק בתעשייה, בייצור ובחקלאות, כמו כן גם התנועה התוססת של חיי היהודים בהונגריה נקשרה לשמו. כנשיא "הלשכה הלאומית היהודית", היה מנהיג הקהילה היהודית ההונגרית. הוא היה יו"ר "הקרן הלאומית היהודית בהונגריה" וחבר הוועד המנהל של בית המדרש לרבנים על שם הקיסר פרנץ יוזף .

אספן אומנות

כמומחה לאומנות, אספן ופטרון של אומנויות, שמו זכה להכרה רחבה. אוסף האמנות המשמעותי שלו שם דגש על האומנות הצרפתית המודרנית של ציירים מהאסכולה האימפרסיוניסטית והפוסט-אימפרסיוניסטית, כולל ציירים מוקדמים מבשרי האסכולה כגון אלסנדרו מניאסקו (בשמו המוכר ליסנדרינו) הנזירים, פרנסיסקו דה גויה האיש התלוי, ג'ון קונסטבל כמה ציורי נופים ; ואז התמונות של גריקה, דלקרואה, דומייה, וציירי אסכולת ברביזון : קורו, מילה, צ'ינטרוי ; קורבה, מאנה, ברת מוריזו, מונה, רנואר, סזאן, אלפרד סיסלי, גוגן, פובי דה שאבאן, ועוד.
בנוסף לכך הוא אסף את יצירותיהם של ציירים הונגרים. באוסף שלו נכללו שלוש תמונות של מיהאי מונקאצ'י תמונות נוף של לאסלו פאל וה"עפרוני" של פאל סיניאי מרשה שאותו העניק למוזיאון לאומנויות יפות בבודפשט. כמו כן היו באוסף שלו יצירות של ציירים מסולנוק ומבאיה מארה.

איל הון

הפוטנציאל הכספי של פעילותו האספנית התאפשרה עקב הצלחותיו התעשייתיות, המסחריות והבנקאיות המגוונות. קוהנר היה אחד האזרחים היהודים העשירים ביותר בעשורים הראשונים של המאה ה-19. צמיחתו הכספית החלה בסחר בנוצות ובצמר, ובהמשך הפעלת אחזקותיו באחוזות הגדולות שלו, חברות מזון וכימיה משמעותיות והבנק תרמו להתעשרותו. בבעלות הפירמה "אדולף קוהנר ובניו" היו אחוזות נרחבות שנוהלו למופת בסאסברק, שם עסקו בראש וראשונה בגידול בעלי חיים ובייצור שימורים.

תפקידיו החברתיים

אדולף קוהנר, כמו דמויות רבות נוספות של הבורגנות היהודית ההונגרית זכה בהכרה חברתית ופוליטית רבה. זיהוי החברתי הקיסר פרנץ יוזף הראשון העניק לו תואר ברון בשנת 1912 והעניק לו את התואר "יועץ ראשי לחצר המלך". על פי ההספד הקצר בכתב העת "עבר ועתיד" בשנת 1937: "כאשר הנסיבות החומריות אילצו אותו לפרוש, הוא נשא את גורלו בצורה מעוררת כבוד. שקע בספריו שבעולמם מצא תמיד בית."

סוף חייו

בתחילת שנות השלושים של המאה העשרים, ספקולציות מטבע גרועות ולא מוצלחות חרצו את גורל החברה והאוסף. בשנת 1933, התמוטטה החברה והחובות שהצטברו אילצו את קוהנר למכור במכירה פומבית את מרבית האוסף שלו. המכירה הפומבית התקיימה בפברואר 1934 במוזיאון ארנסט. הוא נאלץ למכור גם את ארמונו ברחוב דמיאניץ'. הוא הצליח לשרוד רק שלוש שנים לאחר מכירת אוסף האומנות שלו. הוא נפטר ב -30 בינואר 1937 ונקבר בבית הקברות היהודי ברחוב שלגוטריאני. השאיר אחריו את ילדיו: קארוי, אידה, לואיזה וקטלין.
זפייקאנקה

זָפְּיֶיקַאנְקָה (בפולנית: Zapiekanka, ברבים: זפייקאנקי) היא מאכל רחוב או מזון מהיר מהמטבח הפולני. מאכל זה הוא למעשה כריך פתוח, הדומה לטוסט גבינה צהובה. המאכל עשוי מפרוסת בגט שעליה לרוב פטריות וגבינה מוקרמת. לרוב המאכל מכיל גם מילוי שעליו מוקרמת הגבינה. מילוי זה מכיל בשר חזיר או בשר אחר או ירקות. לעיתים המילוי כולל קטשופ או רוטב אחר. הכריך המוקרם נחשב למאכל זול, הנמכר ברחוב, או מוכן בבית על ידי סטודנטים ובני נוער, בשל קלות ומהירות הכנתו.
ת'ורונג לה

תיירות

ת'ורונג לה הוא הנקודה הגבוהה ביותר בטרק סובב האנאפורנה (Annapurna Circuit / around Annapurna), מסלול באורך של כ-300 ק"מ סביב מסיב הרי אנאפורנה. המעבר גבוה מספיק כדי לגרום למטיילים שלא התאקלמו לגובה למחלת גבהים. למרות שניתן לעבור את המעבר ממנאנג במהלך יום אחד, הרופאים היושבים בנציגות איגוד החילוץ בהימאליה שבמנאנג ממליצים על לינה של לפחות 4-5 לילות בין ההגעה למנאנג עד חציית המעבר.
העונה הבטוחה ביותר מבחינת מזג האוויר לחציית המעבר היא בין מרץ לאפריל ובין אוקטובר לנובמבר. ניסיון לחצות את המעבר בחורף הוא מסוכן עקב מפולות שלגים, סיכוי לכוויות קור ואיבוד השביל בשלג.
רוב התיירים חוצים את המעבר ממזרח למערב (ממנאנג  למוקטינאת) שהוא הכיוון הבטוח והקל יותר לעלייה. לפני העלייה למעבר עצמו המטיילים יכולים לישון בת'ורונג פדי (4,420 מ') או בת'ורונג היי קמפ (4,800 מ'). ביום המעבר הם ייאלצו לעלות 1,000 מ' (בעלייה מפדי) ולרדת 1,600 מטר עד מוקטינאת. הדרך ההפוכה ממוקטינאת למעבר אינה מאפשרת תחנות עצירה להתאקלמות ויש לעלות למעבר ביום אחד מגובה של 4,100 מ', כלומר עלייה של 1,300 מ'.
ב-14 באוקטובר 2014 התרחשה באתר סופת שלגים, בה נהרגו 43 מטיילים ובהם ארבעה ישראלים.
קמילה בל

ביוגרפיה

בל נולדה באוקטובר 1986 בלוס אנג'לס, קליפורניה לג'ק וסלי רות', בעל חברת בנייה ומלחין מוזיקת קאנטרי ולכריסטינה גולד, מעצבת אופנה ממוצא ברזילאי. היא הייתה נוסעת מעת לעת לבית ילדותה של אמה בסנטוס ושם למדה מספר תחביבים ברזילאים וכן לדבר פורטוגזית. היא למדה בבית ספר קתולי ובהמשך בתיכון מרלבורו בלוס אנג'לס.  
בל הייתה במערכת יחסים למשך עם הזמר ג'ו ג'ונאס לאחר שהופיעו יחדיו בקליפ של האחים ג'ונאס ב-2008. הם נפרדו כעבור שנה.

משחק

מאז 1993 החלה לשחק כילדה. הופעתה הראשונה הייתה בטריילר מ-1993 לסדרה "Trouble Shooters: Trapped Beneath the Earth". סרטה הראשון היה "נסיכה קטנה" מ-1995 בתור ג'יין.
ב-1997 השתתפה בסרט השני של סרטי פארק היורה מאת סטיבן שפילברג בתפקיד הילדה קייטי באומן שהותקפה בידי להקת קומפסוגנתוסים אך ניצלה. בשנה לאחר מכן שיחקה בסרט קסם מעשי והופיעה בסדרה ווקר עם צ'אק נוריס. כמו כן הופיעה בסרט הפטריוט בתור הולי מקלארן, תפקיד עליו הועמדה ל"פרס השחקנים הצעירים" (Young Artist Award) בשנת 1999.
בשנת 2000 קיבלה תפקיד ראשי בסרט הדרמה "Rip Girls" בתפקיד סידני מילר. גם עליו הועמדה לפרס השחקנים הצעירים. 
ב-2005 שיחקה בסרט הדרמה של רבקה מילר "The Ballad of Jack and Rose" בתור רוס סלאבין והועמדה עליו לפרס גוטמן (Gotham Awards). שיחקה גם במותחן האימה של ג'יימי באביט "השקט", לצדה של אלישה קאת'ברט. 
בשנת 2008 שיחקה בסרט ההרפתקאות 10,000 לפני הספירה של רולנד אמריך בתפקיד אוולט, אשתו של דלה והיחידה שניצלה ממתקפת שבט הלוחמים. בשנה שלאחר מכן שיחקה בסרט המדע הבדיוני" פוש" לצד כריס אוונס, דקוטה פנינג ודג'ימון הונסו בתור קירה הדסון.
ב-2011 שיחקה בסרט "מעושר לעוני" בתפקיד נורה. ב-2013 השתתפה בקומדיה "איש המערות", לצד צ'אד מייקל מאריי. ב-2019 שיחקה בסדרה הקומית "פני בובה" ברשת הולו.